Eyvind Vesselbo (V), 2005-11-29:
Da jeg så det her forslag, så tænkte jeg: Det må da være en svipser hos Det Radikale Venstre, at man fremsætter sådan et forslag.
Men så tænkte jeg: Det kan jo også bare være, at virkeligheden arbejder noget hurtigere, end Det Radikale Venstre gør.
For det er jo et positivt forslag, det er positivt at ville hjælpe talentfulde børn og unge fra familier, som ikke har så mange økonomiske ressourcer, til at kunne komme i gang med at spille musik på musikskolerne rundtom i landet, og der er ingen tvivl om, at der helt er sikkert nogle, der vil kunne få brug for den hjælp.
Det Radikale Venstre er endda med i den aftale, så det virker noget overraskende, at der nu ligger det her forslag.
Det er jo meningen, at vi sammen skulle finde ud af at gøre det på den bedste måde, således at vi kunne fremme børnenes og de unges musikinteresse, men nu fremsætter De Radikale altså et forslag, som ikke helt stemmer overens med den beslutning, de selv har været med til at vedtage, altså forliget.
Det virker ikke særlig velovervejet, for der står jo i den aftale, at man skal understøtte særlig til forsøgsprojekter rettet mod talentfulde børn og unge fra familier med begrænsede økonomiske ressourcer, f.eks. ved reduceret egenbetaling eller friplads.
Det er jo det, der er kommet forlig om, men nu fremsætter De Radikale så et forslag om at gøre det samme.
Man kan jo ikke gøre tingene to gange, lad os nu holde os til den ene gang.
Man må samtidig spørge, hvordan indholdet af forslaget egentlig skal forstås, for det virker ikke helt gennemarbejdet, og det er selvfølgelig også derfor, man foreslår regeringen at komme med et forslag.
Men der står alligevel noget om, at man skal oprette 3.000-5.000 fripladser for 10 mio. kr.
Kan man nu det?
Ja, nu er det ikke mig, der skal stille spørgsmål, men det spurgte jeg mig selv om.
Skal forældrene betale noget, eller skal det være hele fripladser?
Jeg har opfattet det på den måde, at det, De Radikale foreslår, er hele fripladser, og så ser det altså ikke helt realistisk ud, at man kunne klare det bare ved at afsætte 10 mio. kr.
Hvor skal resten af pengene komme fra?
Jeg startede med at sige, at det var et sympatisk forslag, at De Radikale vil hjælpe mindrebemidlede familier med at give deres børn mulighed for at dyrke musik.
Men man må spørge, om det nu også er det optimale bare at lade forældrene slippe helt for at betale noget.
Når man selv er med til at betale, får man også et større ansvar for, at børnene og de unge nu også følger undervisningen, og samtidig er man med til at bakke op om den undervisning.
Det fremgår heller ikke af forslaget, hvem det egentlig er, der skal fritages for betalingen.
Skal den være gradueret, eller skal man have hel friplads, hvis man er den heldige?
Venstre vil gerne være med til at støtte, at nogle børn og unge får økonomisk støtte til musikundervisning i musikskolerne, og det er jo derfor, vi netop har indgået den aftale, som De Radikale også er med i.
Vi vil gerne sikre, at vi Fttm.023.fm Page 1614 Thursday, February 9, 2006 4:52 PM gør det på den mest rigtige måde.
Det er jo også derfor, vi har lavet den aftale om, at det skal køre i 4 år med 3 mio. kr. om året, altså i øvrigt 2 mio. kr. mere end det, De Radikale foreslår, for det er jo kun 10 mio. kr. Så vi vil ikke være med til sådan nogle hovsaløsninger.
Jeg synes, man må kræve, at der udvises lidt mere seriøsitet, når man fremsætter beslutningsforslag.
Det her kommer jo bare til at virke som et slag i luften til ingen verdens nytte, og derfor kan Venstre ikke støtte forslaget.